楓橋詩
作者：陳舜俞
朝代：宋

paragraphs: 二十送上鄉老書，白髮堂上懽愉愉。
岐亭酒罷不忍別，二百餘里來姑蘇。
楓橋古岸冬十月，霜風切骨草木枯。
拜起欲去更付囑，携手泫然雙淚珠。
明年偶中崇政第，赤城山下欣迎扶。
穹蒼不與奪榮養，星霜未周罹明誅。
顔色不見已三歲，肝血泣盡留形軀。
隠淪無業養慈老，骫骳又作卑官圖。
還道楓橋舊別地，依依風物春陽敷。
人烟山色一如昨，齒髪獨改親則無。
萬杵入心交落涕，水邊且欲留行艫。
平生一天已無戴，縱得寸祿何爲娛。
時乎窮達又未决，行矣願報生前劬。